النقل في تونس حكاية و رواية و شخصياتها قد شعر الراس ! هو بالأحرى عالم موازي تنجم تعيش و تشوف فيه العجب : براكاج السبعة متاع الصباح،نطرة و سبة عالطاير ،تحرش بكل أنواعو ! الحاصل كان تحب تعيش شوية رعب و أكسيون عليك بالميترو والتران.
التمرميدة بالطبيعة تختلف من وسيلة إلى أخرى :
كانك مستانس بالرونديفو آراب ،تعشق الروتار و وليدها أمور سبور ! انا نقلك عليك بالكار الصفرة و عينيك مغمضة ! انتي تجري و هي تجري
ماننساوش بالطبيعة محبوب الجماهير و ملك الأتوروت "التاكسي جماعي" أو الأصح "البويغ التونسي الصنع" حاجة ماتفهمهاش خليقة و إلا صنيعة ، صاروخ على حالو ، عايش بشعار "طير و لا تبالى " عادي تخرج مالدار ال9 توصل ال8 .
دونك كان عرفك صعيب عليك بالتاكسي جماعي ، إجبد نفس و ومية تجي في بيروك !
ساعات تضيق بيك و تغلط غلطة عمرك و تقول يلا توة ناخو التران! هنا عندك حلين يا تاكل طريحة يا تروح عريان ! تبدا قاعد في أمان الله تخمم في عشاء الليلة وإلا في صاحبتك إلى بعثتك و تهبط عليك حجرة مالسماء ! و ساعة ساعة يعرضك طرزان ينقز فوق الترينو وإلا سيّد يترنح عاليمين و اليسار يغني و يلحن و ماعلى بالو بالطقس !
كان ظهرلك نهار و حبيت إدلل روحك و تاخذ تاكسي ما نقلك كان ربي معاك و عليك بالصبر و طول البال ...
بعد ما تأيس وانتي مطيش تستنتى يجيك شوماخر بالفراري تشعل بالأحمر ! تفرح و تقول سلكتها توة نركب مرتاح و نوصل عامل جو لا عصب كار ولا ميترو !
نحب نقلك يبطى شوية ، ماو لازم التاكسيستي يمارس ما تيسّر من العادات و التقاليد و يقلك بعض الجمل الشهيرة كيما :
"سامحني صاحبي ماكش في ثنيتي" ، "كان ماعندكش صرف من غير ماتركب" ، "اووومبوتيياج خويا منجيبش منها الثنية هاذي " إلخ ...
انتي وقتها عليك كان تبرد دمك ،و تستنى الي بعدو .. . يوقفلك و تركب فرحا مسرورا . وملي تركب تبدى الهدرة : الطقس ،السياسة،الفن و حتي قيسون شتعشى البارح يحكيلك عليه . الجزيرة شخصيا توصلك للدار .
إلي حكيناه الكل مايمنعش إلي ساعات فما حاجات محلاهم يعرضوك في رحلتك اليومية .ناس بسطاء يحللولك قلوبهم وتضحك معاهم مالقلب ، ناس تحس بتعبك و تعطيك بلاصتها ،مرا كبيرة تدعيلك دعوة خير بعد ما تعاونها...